《甘露寺》
明代·顾元庆

绝壁倚江滨，千峰带夕曛。
断冈余王气，古镬隐雷文。
沧海风烟接，高城鼓角闻。
上方萧索尽，一塔出尘氛。

作者简介：（1487—1565）明苏州府长洲人，字大有。家阳山大石下，学者称大石先生。平生以图书自娱，自经史以至丛说，多所纂述。堂名夷白，藏书万卷，择其善本刻之，署曰阳山顾氏山房。行世者有《文房小说四十二种》、《明朝四十家小说》。亦善书画。著有《瘗鹤铭考》、《云林遗事》、《山房清事》、《夷白斋诗话》等。